A Bizottság 737/2004/EK rendelete
(2004. április 21.)
2003/2004-es szállítási időszakra vonatkozóan az AKCS-jegyzőkönyv és az Indiával kötött megállapodás alapján behozatalra kerülő nádcukor tekintetében a szállítási kötelezettségek módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a cukor piacának közös szervezéséről szóló, 2001. június 19-i 1260/2001/EK [1] tanácsi rendeletre,
tekintettel a 2003/2004-es, 2004/2005-ös és 2005/2006-os gazdasági évre bizonyos vámkontingensek és kedvezményes megállapodások szerinti nádcukor-behozatalra vonatkozó részletes alkalmazási szabályok megállapításáról, valamint az 1464/95/EK és a 779/96/EK rendelet módosításáról szóló, 2003. június 30-i 1159/2003/EK bizottsági rendeletre [2], és különösen annak 9. cikkének (2) bekezdésére,
mivel:
(1) A 443/2004/EK bizottsági rendelet [3] meghatározta a szállítási kötelezettségeket az AKCS-jegyzőkönyv és az Indiával kötött megállapodás alapján behozandó nádcukor vonatkozásában.
(2) Az Egyesült Királyság kérelmet nyújtott be a Zimbabwéra vonatkozó szállítási kötelezettségek 2003/2004-es és 2004/2005-ös szállítási időszak közötti átvitelére annak érdekében, hogy az országra vonatkozó import engedélyek kódolásakor bekövetkezett adminisztratív hiba kijavításra kerüljön. E hiba azt eredményezte, hogy jelenleg ténylegesen 6858,11 tonnával nagyobb mennyiségre került importengedély kiadásra, mint a Zimbabwéra a 2003/2004-es szállítási időszakra rögzített szállítási kötelezettség.
(3) Mivel Zimbabwe szállítási kötelezettségéből 6858,11 tonna 2004/2005-re történő átvitele nem zavarja az 1260/2001/EK rendelet 39. cikkében említett ellátási rendszert, a 2003/2004-re szállítási időszakra Zimbabwéra megállapított szállítási kötelezettséget módosítani kell.
(4) Az e rendeletben előírt intézkedések összhangban vannak a cukorpiaci irányítóbizottság véleményével,
ELFOGADTA EZT A RENDELETET:
1. cikk
Az 1701 KN-kód alá tartozó, fehércukor-egyenértékben kifejezett és az AKCS-jegyzőkönyv és az Indiával kötött megállapodás szerződő feleinek országából származó termékek behozatalára vonatkozó, a 443/2004/EK rendelet mellékletében minden egyes exportáló ország tekintetében meghatározott szállítási kötelezettségek ezennel az e rendelet mellékletében bemutatott módon módosulnak.
2. cikk
Ez a rendelet az Európai Unió Hivatalos Lapjában történő kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. április 21-én.